Visserman van Lambertsbaai sterf aan hartaanval | Netwerk24
Visserman van Lambertsbaai sterf aan hartaanval
Deur Denique Smith 21 April 2017 16:24
'n Visserman (55) van Lambertsbaai is Donderdagaand aan 'n hartaanval ter see dood toe hy en nog 'n visserman gaan visvang het.
Craig Lambinon, woordvoerder van die Nasionale Seereddingsinstituut (NSRI), sê die NSRI is ontbied nadat die man op die boot inmekaar gesak het.
'n Soektog na die mans en die boot is begin nadat reddingspanne nie onmiddellik die boot kon opspoor nie. Familielede van die twee vissermanne het ook help soek.
Terwyl die soektog aan die gang was, het die boot die Lambertsbaai-hawe ingekom.
Paramedici het die man dood verklaar.
* In 'n ander voorval, ook in Lambertsbaai, het die NSRI 'n soektog van stapel gestuur nadat 'n vissersboot op die oopsee sonder brandstof gaan staan het.
Die soektog het tot ná middernag geduur, met geen teken van die mans of die vissersboot nie.
Die soektog is Vrydagoggend vroeg voortgesit.
Die boot met die drie vissermanne aan boord is deur seevissery-inspekteurs wes van Lambertsbaai opgespoor. Die drie mans is ongedeerd.
* Die NSRI in Oos-Londen moes Donderdag twee plaaslike mans te hulp snel toe hul boot by Gonubie-strand omgeslaan het. Die mans, 44 en 41 jaar oud, is veilig deur menseredders aan wal gebring.